ประกาศธนาคารแห่งประเทศไทยประกาศธนาคารแห่งประเทศไทยเรื่องระบบการควบคุมภายในเกี่ยวกับตั๋วสัญญาใช้เงินของบริษัทเครดิตฟองซิเอร์-------------- อาศัยอำนาจตามความในมาตรา๕๖ ประกอบมาตรา ๒๒ ตรี แห่งพระราชบัญญัติการปะกอบธุรกิจเงินทุน ธุรกิจหลักทรัพย์และธุรกิจเครดิตฟองซิเอร์ พ.ศ. ๒๕๒๒ และที่แก้ไขเพิ่มเติมธนาคารแห่งประเทศไทยออกข้อกำหนดเรื่องระบบการควบคุมภายในเกี่ยวกับตั๋วสัญญาใช้เงิน เพื่อบริษัทเครดิตฟองซิเอร์ถือปฏิบัติ ดังนี้ ข้อ๑ ให้ยกเลิกประกาศธนาคารแห่งประเทศไทย เรื่องระบบการควบคุมภายในเกี่ยวกับตั๋วสัญญาใช้เงินของบริษัทเครดิตฟองซิเอร์ลงวันที่ ๒๐ พฤศจิกายน ๒๕๓๕ ข้อ๒ให้เก็บรักษาแบบพิมพ์ตั๋วสัญญาใช้เงินไว้ในห้องนิรภัย ภายใต้การดูแลของเจ้าหน้าที่ผู้รับผิดชอบโดยเฉพาะ พร้อมกับจัดทำทะเบียนควบคุมแบบพิมพ์ให้เป็นปัจจุบันโดยมีรายละเอียดเกี่ยวกับวันที่และจำนวนแบบพิมพ์ที่ได้รับจากโรงพิมพ์วันที่และจำนวนที่เบิกใช้และยอดคงเหลือ ข้อ๓ กำหนดให้มีเจ้าหน้าที่ผู้รับผิดชอบในการเบิกแบบพิมพ์ตั๋วสัญญาใช้เงินให้ชัดเจน และทุกครั้งในการเบิกแบบพิมพ์ต้องให้เจ้าหน้าที่ผู้รับผิดชอบดังกล่าวลงนามไว้เป็นหลักฐานร่วมกับเจ้าหน้าที่ผู้รับผิดชอบในการเก็บรักษาแบบพิมพ์ตามข้อ๒ ข้อ๔ ให้ทำการตรวจนับยอดคงเหลือของแบบพิมพ์ตั๋วสัญญาใช้เงินพร้อมทั้งเปรียบเทียบกับทะเบียนควบคุมแบบพิมพ์ตามข้อ ๒อย่างน้อยเดือนละครั้ง ข้อ๕ การออกตั๋วสัญญาใช้เงิน ให้บริษัทเครดิตฟองซิเอร์ถือปฏิบัติ ดังนี้ (๑) ตรวจสอบเอกสารหลักฐานทางราชการที่แสดงชื่อและที่อยู่ของลูกค้าผู้ให้กู้ยืมเงิน หรือผู้ฝากเงินรวมทั้งจัดให้มีสำเนาเอกสารหลักฐานดังกล่าวและบัตรตัวอย่างลายมือชื่อของลูกค้าเก็บไว้ที่บริษัทเครดิตฟองซิเอร์ด้วย (๒) การออกตั๋วสัญญาใช้เงินให้เป็นไปตามลำดับของหมายเลขตั๋วสัญญาใช้เงิน ซึ่งเห็นหมายเลขที่โรงพิมพ์ได้จัดพิมพ์ไว้ล่วงหน้าทั้งนี้ บริษัทเครดิตฟองซิเอร์อาจพิมพ์เลขที่หรือรหัสอื่นเพิ่มเติมต่างหากจากหมายเลขตั๋วสัญญาใช้เงินเพื่อประโยชน์ในการอ้างอิงก็ได้ และหากมีการยกเลิกตั๋วสัญญาใช้เงินฉบับใดต้องประทับตรา"ยกเลิก" หน้าตั๋วสัญญาใช้เงินนั้น และให้จัดเก็บไว้เพื่อประโยชน์ในการควบคุมและตรวจสอบต่อไป (๓) จัดทำทะเบียนควบคุมการออกตั๋วสัญญาใช้เงิน โดยมีรายละเอียดอย่างน้อยเกี่ยวกับวันที่ออก หมายเลขตั๋วสัญญาใช้เงินชื่อลูกค้าจำนวนเงินที่ตราไว้ในตั๋วสัญญาใช้เงิน วันครบกำหนด และอัตราดอกเบี้ยหรือส่วนลด (๔) จัดทำบัญชีรายตัวลูกค้าตั๋วสัญญาใช้เงิน โดยมีรายละเอียดอย่างน้อยเกี่ยวกับ วันที่ที่บันทึกรายการ หมายเลขตั๋วสัญญาใช้เงินจำนวนเงินที่ตราไว้ในตั๋วสัญญาใช้เงิน และยอดคงเหลือทั้งสิ้น (๕) จัดให้มีบัญชีคุมยอดคงเหลือ ลูกค้าตั๋วสัญญาใช้เงินที่เป็นปัจจุบัน (๖) ตรวจสอบความถูกต้องของยอดคงเหลือในบัญชีรายตัวลูกค้าตาม(๔) กับบัญชีคุมยอดคงเหลือตาม (๕) อย่างน้อยเดือนละครั้ง (๗) ปิดประกาศรายชื่อ ผู้มีอำนาจลงนามในตั๋วสัญญาใช้เงินพร้อมตัวอย่างลายมือชื่อไว้ในที่เปิดเผยภายในบริษัทเครดิตฟองซิเอร์ ข้อ๖ การรับเงินเป็นเช็ค ให้ขีดคร่อมเพื่อเข้าบัญชีบริษัทเครดิตฟองซิเอร์(Account Payee Only)ทันที ข้อ๗ การจ่ายเงินตามตั๋วสัญญาใช้เงิน ให้บริษัทเครดิตฟองซิเอร์จ่ายเป็นเช็คขีดคร่อมเข้าบัญชีผู้รับเงิน (Account Payee Only)หรือขีดคร่อม "&Co"หรือโอนเงินเข้าบัญชีผู้รับเงินโดยผ่านบริการบาทเนตของธนาคารแห่งประเทศไทยพร้อมกับประทับตรา "จ่ายแล้ว" หน้าตั๋วสัญญาใช้เงินดังกล่าว เว้นแต่กรณีบริษัทเครดิตฟองซิเอร์และผู้รับเงินมีสัญญาตกลงร่วมกันในการจ่ายเงินเป็นเช็คหรือการโอนเงินเข้าบัญชีผู้รับเงินเป็นอย่างอื่นก็สามารถปฏิบัติตามข้อตกลงนั้นได้ ข้อ๘ ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป ประกาศณ วันที่ ๑๑ มกราคม พ.ศ.๒๕๔๔ หม่อมราชวงศ์จัตุมงคล โสณกุล ผู้ว่าการ ธนาคารแห่งประเทศไทย[รก.๒๕๔๔/พ๓ง/๕๖/๑๕ มกราคม ๒๕๔๔] ภคินี/แก้ไข ๑/๕/๒๕๔๕ A